Tkompli tiżdied il-kunfidenza fis-servizz tal-karozzi tal-linja hekk kif Malta Public Transport tilħaq rekord ġdid matul it-tieni ġimgħa ta' Awwissu. Total ta' miljun passiġġier ivjaġġaw b'tal-linja bejn it-Tnejn 8 u l-Ħadd 14 ta' Awwissu. Sissa, din kienet l-iktar ġimgħa impenjattiva ta' din is-sena. Il-General Manager ta' Malta Public Transport, Konrad Pulé stqarr li qed jiġi rreġistrat tkabbir sod fin-numru ta' passiġġieri li qed jivvjaġġaw bil-karozzi tal-linja u li qed jiġu implementati miżuri ġodda li jindirizzaw l-istess żieda. Ix-xahar li għadda, Malta Public Transport żiedet il-frekwenza ta' sitt rotot li jaqdu l-akkwati taċ-Ċirkewwa, Buġibba u Tas-Sliema u bdew sitt servizzi speċjali ġodda msejjħa Tallinja Direct, f'dawn l-akkwati flimkien mal-ajruport, b'żieda ta' 160 vjaġġ kuljum. F'sena waħda biss, Malta Public Transport żiedet il-flotta minn 260 għal 400 karozza tal-linja, b'hekk din il-flotta hija issa waħda mill-aktar moderni u favur l-ambjent fl-Ewropa. Qed isir ukoll sforz kontinwu biex jiġu mpjegati aktar xufiera, bin-numru ta' xufiera jirdoppja għal aktar minn 1,000, bil-maġġoranza tagħhom ikunu Maltin. Is-sistema tat-tallinja card kienet waħda ta' suċċess u permezz tat-tallinja app il-klijenti jistgħu ikunu jafu l-ħin attwali ta' meta tasal tal-linja bl-użu tal-ismartphones.